31996D0457
L 189/112
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 28 юни 1996 година
за признаване по принцип пълнотата на досието, представено за подробна проверка, с оглед евентуалното включване на хиноксифен в приложение I към Директива 91/414/ЕИО на Съвета относно пускането на пазара на продукти за растителна защита
(текст от значение за ЕИП)
(96/457/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), последно изменена с Директива 96/12/ЕО на Комисията (2), и по-специално член 6, параграф 3 от нея,
като има предвид, че Директива 91/414/ЕИО предвижда съставянето на списък на Общността, съдържащ разрешени активни вещества в състава на пестицидите;
като има предвид, че DowElanco Europe представи на 1 август 1995 г. досие на властите в Обединеното кралство с оглед включването на активното вещество хиноксифен в приложение I към директивата; като има предвид, че властите в Обединеното кралство уведомиха Комисията относно резултатите от първата проверка на пълнотата на досието във връзка с предвидените в приложение II изисквания за данните и информацията и за поне един съдържащ въпросното активно вещество продукт за растителна защита в приложение III към директивата; като има предвид, че впоследствие, в съответствие с разпоредбите на член 6, параграф 2, досието е представено от заявителя на Комисията и на останалите държави-членки;
като има предвид, че Комисията представи досието пред Постоянния комитет за здраве на растенията на срещата на работна група „Законодателство“ към нея на 20 март 1996 г., по време на която държавите-членки потвърдиха получаването на досието;
като има предвид, че член 6, параграф 3 от директивата изисква потвърждение на общностно равнище на принципното съответствие на досието на изискванията за данните и информацията, предвидени в приложение II, и за поне един съдържащ въпросното активно вещество продукт за растителна защита в приложение III към директивата;
като има предвид, че подобно потвърждение е необходимо с оглед провеждането на подробна проверка на досието, както и предоставянето на държавите-членки на възможност за издаване на временно разрешително за продуктите за растителна защита, съдържащи въпросното активно вещество, съобразно условията, регламентирани в член 8, параграф 1 от директивата, и по-конкретно условието за извършване на подробна оценка на активното вещество и на продукта за растителна защита по отношение на изискванията на директивата;
като има предвид, че такова решение не възпрепятства изискването на допълнителни данни или информация от заявителя, в случай че по време на подробната проверка се установи необходимостта от подобни данни или информация за вземането на решение;
като има предвид, че е договорено между държавите-членки и Комисията, че Обединеното кралство ще проведе подробна проверка на досието и ще докладва заключенията от тази проверка, придружени от препоръки относно включването или невключването и свързаните с това условия, на Комисията във възможно най-кратък срок, до 1 година най-късно; като има предвид, че при получаването на този доклад подробната проверка ще бъде продължена с помощта на специалисти от всички държави-членки в рамките на Постоянния фитосанитарен комитет;
като има предвид, че предвидените в настоящото решение мерки са в съответствие със становището на Постоянния фитосанитарен комитет,
ПРИЕ НАСТОЯЩОТО РЕШЕНИЕ:
Член 1
Досието, представено от DowElanco Europe на Комисията и държавите-членки с оглед включването на хиноксифен като активно вещество в приложение I към Директива 91/414/ЕИО, което бе представено на Постоянния фитосанитарен комитет на 20 март 1996 г., се приема за съответстващо по принцип на изискванията за данните и информацията, предвидени в приложение II, а за съдържащ въпросното активно вещество продукт за растителна защита - в приложение III към директивата.
Член 2
Адресати на настоящото решение са държавите-членки.
Съставено в Брюксел на 28 юни 1996 година.